वकील एच.सी. अरोड़ा ने बरनाला परिवार से उक्त बंगले का कब्जा छुड़वाने की मांग को लेकर पंजाब सरकार के प्रधान मुख्य सचिव सुरेश कुमार और मुख्य सचिव करण अवतार सिंह को डिमांड नोटिस भेजा है। नोटिस में कहा गया है कि बरनाला परिवार का उक्त बंगले पर कब्जा सुप्रीम कोर्ट के आदेश का उल्लंघन है। हालांकि चंडीगढ़ प्रशासन ने मुख्यमंत्री कोटे से आबंटित बंगले को खाली करवाने के लिए लिखा था, लेकिन पंजाब सरकार के सामान्य प्रशासन विभाग ने टिप्पणी में कहा कि बेशक सुप्रीम कोर्ट का आदेश ‘लॉ ऑफ लैंड’ है, लेकिन मामले पर कानूनी सलाह लेना जरूरी है। नोटिस में कहा गया कि प्रधान मुख्य सचिव व मुख्य सचिव की ओर से सामान्य प्रशासन विभाग की टिप्पणी पर आदेश जारी न करना सुप्रीम कोर्ट की अवमानना होगी।